Meta wieħed jisma' bir-reġjun f'moħħu tiġi l-belt ta' Napli, u dan bir-raġun kollu għax Napli hi l-kapitali ta' dan ir-reġjun, biss dan ir-reġjun minbarra l-provinċja ta' Napli jiġbor fih il-provinċji ta' Avellino, Benevento, Caserta u Salerno Dan ir-reġjun joffri wħud mill-isbaħ bliet u xenarji li wieħed isib fl-Italja meridjonali. Caserta, Benevento, Salerno għandhom x' joffru tassew lil dak li jżurhom. Caserta hi l-belt kapitali tal-provinċja ta' Caserta u hija l-aktar magħrufa għall-palazz irjali ta' din il-belt jew kif inhu magħruf aktar La Reggia di Caserta. Dan il-palazz jista' jitqies bħala il-Versailles tal-Italja, u tabilħaqq li kemm fir-rikkezzi kif ukoll fl-arti jixbah ħafna lil Palazz ta' Versailles fi Franza. Il-UNESCO għarfet ġmiel dan il-palazz u fl-1997 iddikjaratu bħala wirt dinji. Dan il-palazz fih 1,200 kamra u 1,790 tieqa. Il-palazz u l-ġonna tiegħu jinstabu fuq medda ta' 44,000 metru kwadru. Xi wħud mill-kmamar ta' dan il-palazz, impittra u mgħammra b'lussu imperjali huma miftuħin għall-pubbliku u ta' min wieħed iżurhom jekk jinzerta Caserta. Fatt kurjuż dwar dan il palazz hu dak li ġara fl-1861. L-unità tal-Italja ġabet fit-tmiem lir-renju Naplitan u dan il-palazz ġie f'idejn l-istat ġdid Taljan. Waqt l-inventarju ltaqgħu ma' oġġett li għal dawk li kienu qed jagħmlu l-inventarju kien misterjuż u niżżluh bħala 'banju forma ta' kitarra li ma nafux għalxiex jintuża'. Fil-fatt dan l-oġġett misterjuż ma kien xejn ħlief il-bidet tal-palazz u jingħad li hu l-ewwel bidet fid-dinja. Ir-reggia ta' Caserta Jekk il-palazz hu ġawhra, ma jagħmillux għajb il-ġnien tiegħu, ġnien twil li fih għadd ta' funtani u kaskati. Ta' min isemmi li f' dan il-palazz inġibdu bosta films, fosthom Mission Impossible 3 fejn il-partijiet li juru l-Vatikan inġibdu hawnhekk u Angels and Demons ta' Dan Brown. Imma Caserta toffri aktar mir-Reggia. Hija belt Medjevali. Il-katidral tagħha hu wieħed antik u jmur lura sal-Medjuevu. Hu mibni fuq stil romanesk u fih għadd ta' opri tal-arti, fejn jispikkaw fuq kollox il-kampnar fuq barra u l-pulptu fuq ġewwa. F'din il-belt wieħed isib għadd kbir ta' ħwienet tal-fast foods u numru ikbar ta' pizzeriji u ristoranti li joffru platti tipiċi bħal għaġin jew gnocchi bil-legumi jew il-ħaxix. Il-kċina Casertana hi waħda rurali u hija tassew bnina. Il-belt ta' Benevento tmur lura sa żmien ir-Rumani, sewwasew żewġ sekli qabel Kristu. Qabel din il-belt kienet tagħmel parti minn dak l-imsejjaħ Sa nio, u wara kienet belt Lungobarda u wara belt pontifiċja. Il-katidral ta' din il-belt kien mibni bejn is-sena 790 u t-800. Sofra bosta ħsara waqt l-attakki tal-aħħar gwerra dinjija imma reġa' ġie restawrat għall-istat oriġinali tiegħu. Il-belt toffri għadd ta' knejjes u kappelli oħra li kollha fihom opri ta' arti kif ukoll stejjer u kurżitajiet oħra. Benevento jiftaħar bi knisja mill-isbaħ dedikata lil Santa Sofia, iddikjarata bħala wirt dinji mill-Unesco fl-2011. Din il-knisja tinsab fit-triq prinċipali ta' Benevento, Corso Garibaldi. Din it-triq twassalna sal-pjazza tal-katidral iżda matulha nsibu bosta pjazzetti u postijiet oħra ta' interess. Għall-ikel m'għandniex xi ngħidu – eċċellenti imma Benevento sa minn żmien ir-Rumani kien magħruf għall-inbid tajjeb li jipprovdu l-kantini tiegħu. Benevento hi belt imdawra minn bosta bliet ċkejknin jew irħula. Raħal ċkejken li hu qrib Benevento u li llum sar imfittex u magħruf tista' tgħid mad-dinja kollha hu Hu raħal żgħir bi 3,000 resident imma jiġbed lejh eluf ta' pellegrini u turisti kuljum. Ma hemmx għalfejn ngħidu, l-attrazzjoni prinċipali hi d-dar fejn twieled San Piju tal-Pjagi. Tassew din hija l-attrazzjoni prinċipali imma mhijiex l unika. Dawra mat-toroq ta' Pietralcina tieħdok lura fiż-żmien meta ma kinux jeżistu karozzi, meta l-arja kienet nadifa, bla tinġis u dħaħen. Xi wħud mit-toroq ta' Pietralcina lanqas jekk iridu ma jistgħu jidħlu karozzi għax huma tant dojoq li lanqas karozza ma tgħaddi. Tassew dan hu post fejn wieħed jistrieħ u jinġabar ftit fih innifsu u jsib tassew lilu nnifsu! Qatt smajtha d-diska Torna Surriento? Bilfors li iva jekk tħobb il-mużika Taljana, diska li ġiet interpretata minn għadd ta' kantanti kbar fosthom Caruso, Pavarotti u Elvis Presley (bl-Ingliż bl isem ta' Surrender). Forsi ftit jemmnu li din id-diska kienet iddedikata għal raġel. Fil-fatt f' Settembru tal-1902 il-Prim Ministru Taljan Giuseppe Zanardelli żar Sorrento uffiċjalment. Il-Prim Ministru kien alloġġjat f'lukanda fejn kien jaħdem Giambattista De Curtis, il-kittieb ta' din id-diska. Sorrento ma kienx dak li hu llum, il-qagħda kienet waħda tal-biki u De Curtis talab lill-Prim Ministru jagħmel xi ħaġa għal Sorrento, fi ftit sigħat kiteb din id-diska bin-Naplitan u ddedikaha lil Zanardelli bit-tama li jerġa' jżur lil Sorrento u jsibu mibdul. U hekk kien għax illum Sorrento hi waħda mill-aqwa attrazzjonijiet turistiċi tal-Italja meridjonali. Minkejja kollox Sorrento ma tilifx il-karatteristiċi tiegħu u sal-lum għadna nistgħu ngawdu il-ġmiel naturali kif ukoll il-benna ta' dan il-lokal. Sorrento donnu gallarija fuq il-golf Naplitan. Ma hemmx għalfejn tinżel sa ħdejn il-baħar għax mill-belttista' tara veduti mill-isbaħ. Il-golf ta' Napli, bil-Vessuvju donnu sentinella għassa fuqu jidher sewwa minn din il-belt turistika. Il-gżira ta' Capri tidher qrib, donnha tistiednek iżżurha! Mhux ta' b'xejn li mat turisti Amerikani Sorrento hija meqjusa bħala belt tal-ħolm u l-imħabba. Sorrento ma hijiex xi belt kbira, anzi wieħed jista' jżurha fi ftit sigħat, imma dak li toffri hu xi ħaġa li ma tintesa qatt. Ħ wienet ta' fama internazzjonali ssibhom ġewwa Sorento, imma mhux biss. F'Sorrento ssib ħwienet li jbigħu xogħol artġjanali bħal-lgamawwi tant popolari man-nisa. (Gamawwa hija qoxra ta' bebbuxu tal-baħar skulturata skont il-gosti ta' dak li jkun. Bl-Ingliż tissejjaħ Cameo) U xi ngħidu għal-lumiċell jew il-krema tal-lumiċell. Madre mia che bontà! Bosta ħwienet ibigħu l-lumiċell tagħhom u waqt li tkun qed iddur il-ħwienet tal-post xi wħud jistednuk tidħol u joffrulek idduq il-lumiċell tagħhom sabiex iħajruk tixtri flixkun. Xi tjubija! Imma attenti għax il-lumiċell hu alkoħoliku u malajr jitla' għar-ras, u l-ħwienet li joffru l-lumiċell tagħhom huma ħafna. Ħwienet oħra jbigħu ikel tradizzjonali u ħelu. Oħrajn ibigħu xogħol tar-rakkmu – Dvalji, imkatar, ċentrijiet, investi. Kollox irrakkmat. Sorrento hu lokal li tmur kemm tmur tkun tixtieq terġa' żżuru anzi tkun għadek kif irkibt il-karozza jew it-train biex titlaq li tibda tħoss in-nostalġija għal dan il-post tal-ħolm. Postijiet sbieħ, postijiet tal-ħolm jew kif jgħidu llum 'tal-ġenn'! Postijiet tal-ġenn għax inessuk il-ġenn tal-ħajja u jdewquk il-benna talkwiet u t-trankwillità. Fuq kollox huma bliet li jlaqqgħuk ma' poplu dħuli li lest jaqdik bi tbissima, poplu li jkellmek bi kliem poetiku li trid issir tafu biex temmen.
Bliet u xenarju mill-isbaħ fir-reġjun tal-Campania